สลากฯเข้มจัดโควตาผู้ค้า
สำนักงานสลากฯ ยืนยัน จัดระเบียบผู้ค้ายื่นขอโควตา เตือนถ้าทำถูกต้อง พร้อมให้ปรับตัว 2-3 ปี
11 พ.ค. 2559

สำนักงานสลากฯ ยืนยัน จัดระเบียบผู้ค้ายื่นขอโควตา เตือนถ้าทำถูกต้อง พร้อมให้ปรับตัว 2-3 ปี
พล.ท.อภิรัชต์ คงสมพงษ์ ประธานคณะกรรมการสำนักงานสลากกินแบ่งรัฐบาล เปิดเผยถึงกรณีที่ผู้ค้าสลากจากองค์กร มูลนิธิผู้พิการ เรียกร้องให้สำนักงานสลากฯ ยกเลิกกฎระเบียบต่างๆ ในการต่อสัญญาผู้ค้ารอบใหม่ ในวันที่ 18-27 พ.ค.นี้ รวมถึงยกเลิกการตัดโควตาสลากของผู้พิการ ว่า การเพิ่มกฎระเบียบต่างๆ เพราะต้องการให้ผู้พิการได้รับประโยชน์จากการรับสลากไปจำหน่าย ซึ่งองค์กร มูลนิธิ จะต้องปรับตัว ไม่ใช่ออกมาตีโพยตีพาย หรือออกมาเรียกร้องสิทธิ และยืนยันว่าไม่เคยตัดโควตาสลากของผู้พิการ แต่การจัดสรรใหม่เพื่อให้สลากกระจายถึงมือผู้ค้าทุกราย เพราะยอมรับว่า มีองค์กร มูลนิธิ มากกว่าครึ่ง จากทั้งหมด 95 แห่งที่ไม่ได้นำสลากไปขายเอง แต่นำไปขายต่อ และบางองค์กรมีสมาชิกเป็นผู้พิการเพียงรายเดียว ถือว่าเอาเปรียบผู้พิการ
ดังนั้น สำนักงานสลากฯ จำเป็นต้องเพิ่มกฎระเบียบในการพิจารณาเพื่อต่อสัญญารอบใหม่ โดยต้องมีการยื่นเอกสารต่างๆ เช่น บัญชีงบดุล เพื่อดูรายได้ขององค์กร มูลนิธิ ซึ่งในอนาคตจะต้องขึ้นบัญชีเป็นผู้เสียภาษีกับกรมสรรพากรตามกฎหมาย แต่หากมีรายได้ไม่ถึงเกณฑ์ก็จะได้รับการยกเว้นภาษีอยู่แล้ว และต้องแสดงบัญชีรายชื่อสมาชิก เพราะบางองค์กรผู้พิการเสียชีวิตไปแล้ว แต่ยังมีรายชื่อได้รับจัดสรรสลาก ถือว่าเอาเปรียบผู้พิการ
นอกจากนี้ องค์กร มูลนิธิ จะต้องนำรายได้จากการจำหน่ายสลากที่ได้รับส่วนลด 2% ไปทำกิจกรรมเพื่อสังคม รวมทั้งดูแลสมาชิกผู้พิการในองค์กรด้วย
"ในอดีตเคยมีนักการเมืองจัดตั้งองค์กร มูลนิธิขึ้น เมื่อได้รับสลากไปก็นำเงินเข้ากระเป๋าตัวเอง และปัจจุบันยังได้รับส่วนลด 2% ซึ่งจะถูกตัดโควตาทิ้งให้หมด" พล.ท. อภิรัชต์ กล่าว
อย่างไรก็ตาม หากองค์กร มูลนิธิ ยังไม่สามารถปฏิบัติตามกฎระเบียบใหม่ได้ทั้งหมด สามารถชี้แจงเหตุผลได้ ก็จะให้เวลา 2-3 ปีในการดำเนินการ แต่หากพบว่าองค์กรใดไม่ใช่องค์กรผู้พิการจริง ก็จะตัดโควตาออกทันที